## L’Hospital Provincial de Castelló s’adherix al nou model de productivitat de la Conselleria de Sanitat lligat a la consecució d’objectius

*** El Consell de Govern del Consorci ha aprovat per unanimitat que els seus professionals es puguen beneficiar de l’incentiu complementari variable
* Este model prima els resultats, la qualitat, l’absència de demora i el compromís amb els pacients com a objectiu fonamental**

El Consorci de l’Hospital Provincial de Castelló s’ha adherit al nou model de productivitat complementari posat en marxa per la Conselleria de Sanitat per als professionals del sistema de salut públic, lligat a la consecució d’objectius, orientat a la millora dels resultats en salut, la qualitat assistencial i la sostenibilitat del sistema.

Així s’ha aprovat hui per unanimitat en la reunió del Consell de Govern del Consorci Hospitalari Provincial de Castelló, presidit pel conseller de Sanitat, Marciano Gómez.

L’àmbit d’aplicació d’este nou model inclou el personal estatutari de totes les categories professionals, tant de l’àmbit hospitalari com d’atenció primària, en els departaments de salut, consorcis hospitalaris (Hospital General de València i Hospital Provincial de Castelló) i hospitals d’atenció a crònics i llarga estada (HACLES).

Precisament, per a l’aplicació en el cas dels consorcis hospitalaris, es requeria l’aprovació per l’òrgan competent, d’un acord d’adhesió explícita, tot això de conformitat amb els seus respectius estatuts de govern i la normativa aplicable a estos.

Este requisit queda formalitzat des de hui per la qual cosa que el personal funcionari i laboral que presta servici en l’Hospital Provincial de Castelló podrà percebre l’incentiu complementari variable, inclòs dins del complement de productivitat, si es complixen els objectius marcats.

El nou model se centra en la gestió clínica i s’alinea amb els objectius estratègics de la Conselleria de Sanitat. És a dir, es perseguix incentivar la millora de l’accessibilitat assistencial, l’ús eficient dels recursos disponibles, el foment de la pràctica clínica adequada i segura i l’optimització dels costos del sistema sanitari.

L’impacte del model, vigent ja durant este segon semestre de 2025, serà avaluat a principis de 2026, i la seua continuïtat dependrà dels resultats obtinguts en termes d’impacte assistencial, eficiència i compliment d’objectius. En el cas que siga favorable, s’integrarà amb el model existent amb la finalitat de millorar la gestió clínica, així com els criteris d’accessibilitat i qualitat assistencial per a la ciutadania.

Per a l’aplicació d’este complement de productivitat en horari ordinari es farà una avaluació objectiva amb indicadors mesurables, assequibles i comprensibles a través dels sistemes corporatius de la Conselleria de Sanitat, ponderats per acompliment i categoria professional.

Com a element innovador s’introduïx la figura dels indicadors clau, la consecució dels quals serà determinant en la valoració final dels acords. Estos indicadors es consideren imprescindibles, per la qual cosa el seu compliment serà condició necessària perquè l’acord siga avaluat. En el cas que algun no s’aconseguisca, l’acord no serà avaluat, i independentment del grau de compliment obtingut en la resta dels indicadors es considerarà a tots els aspectes que no s’han complit els objectius de l’acord. Esta mesura suposa una millora substancial del sistema d’avaluació, en assegurar que es complixen els aspectes considerats crítics per a l’eficàcia de l’acord.

**Incentius**

La resolució que regula el model establix les fórmules de càlcul de les quanties dels incentius econòmics, que seran proporcionals al grau de compliment d’objectius, amb imports màxims d’entre 960 euros i 6.000 euros al semestre, segons categories professionals i puntuació aconseguida. S’implantaran criteris de gestió clínica, d’esforç individual i de diferenciació en el treball de les diferents categories.

El compliment dels objectius, sempre que se supere la consecució dels indicadors clau i s’aconseguisca la puntuació final d’almenys 30 punts, donarà dret al cobrament, en el primer semestre de 2026, del concepte ‘Incentiu complementari variable’, que serà proporcional a la puntuació obtinguda, des de 30 fins a 100. Per davall del mínim establit no es cobrarà este complement.

Amb esta iniciativa la Conselleria de Sanitat vol primar els resultats, la qualitat, l’absència de demora i, en síntesi, el compromís amb la sanitat pública valenciana i en particular amb els pacients que són l’objectiu fonamental de tot personal sanitari.

Cal destacar que este model no substituïx el sistema actual, sinó que el reforça amb una sèrie d’incentius basats en resultats, qualitat i eficiència, alineats amb els reptes i necessitats actuals del sistema sanitari valencià i que s’implantarà en totes les categories professionals, la qual cosa garantix l’equitat entre tot el personal participant.

Davant els resultats limitats de l’actual model de productivitat variable fora de la jornada ordinària i la creixent pressió assistencial, resulta imprescindible consolidar una gestió clínica més eficient, enfocada en la millora dels resultats i en la sostenibilitat del sistema sanitari. En este context, es justifica la implantació d’un nou sistema de complements de productivitat, possible gràcies a la disponibilitat de moderns sistemes d’informació que permeten una avaluació més precisa i objectiva de l’activitat assistencial.

D’altra banda, el Consell de Govern del Consorci de l’Hospital Provincial ha aprovat, també per unanimitat, la segona pròrroga del conveni de cessió d’ús de places d’aparcament per part de la Diputació Provincial de Castelló, per un període de dos anys.

Fecha: 10/09/2025